Magyar Sclerosis Multiplexes Betegek Szövetsége
[bookmark: _Toc0]Országos Sclerosis Multiplex Napra készülnek az érintett betegek
Az Országos Sclerosis Multiplex Napra az ország minden részéből érkeznek betegtársak, közel kétszáz érintett beteget és hozzátartozót várnak.
A Magyar Sclerosis Multiplexes Betegek Szövetsége által szervezett, az érintettek számára ingyenes részvételt biztosító Országos SM Nap küldetése a támogató sorstársközösség összefogása. A programon elismert szakmai előadóktól első kézből kapnak információkat a betegek és hozzátartozók a kezelésekről, illetve útmutatást arról, hogy ők maguk mit tehetnek az egészségük érdekében.
Mit csinálnak az SM-betegség gyógyszerei a szervezetben?Merre halad a ma még gyógyíthatatlan SM-betegség kutatása?Őssejt-átültetés sclerosis multiplexben?Elfáradó gondolatok: miért lassulhat a gondolkodás?Hogyan lehet mozgósítani az idegrendszer tartalékait?
A sclerosis multiplex leggyakrabban a húszas, harmincas éveikben járó fiataloknál alakul ki: az immunrendszer támadja meg az agyat és a gerincvelőt. Az idegrendszeri károsodás helye, mértéke és üteme határozza meg a betegek sorsát. A betegség okozhat mozgáskorlátozottságot, akadályozhatja a kezek használatát, a járást, ronthatja az egyensúlyérzéket, kihathat a gondolkodásra, a beszédre is. Az SM ma még gyógyíthatatlan, ugyanakkor a mielőbb megkezdett kezelések révén egyre többeknél hosszú távon kordában tartható.
Az Országos SM Napot szeptember 5-én Siófokon rendezik meg. A nagy érdeklődés miatt a regisztrációt a határidő lejárta előtt lezárták, viszont minden előadást rögzítenek, így azok széles körben szabadon elérhetők lesznek.

